text: Сёння завяршаецца абласны этап рэспубліканскай алімпіяды па прадмеце “Працоўнае навучанне”. Яна праходзіла з 9 студзеня на базе СШ №7 і дзяржаўнага прафесійна-тэхнічнага каледжа будаўнікоў. Удзельнікам, навучэнцам 9-11 класаў, акрамя алімпіядных заданняў падрыхтавалі і цікавую культурную праграму
  Паліклініка каля чыгуначнай станцыі Лунінец атрымае новую назву. З таго часу, як медыцынская ўстанова трапіла “пад крыло” цэнтральнай раённай бальніцы, яна знаходзіцца ў стадыі арганізацыйнай карэкціроўкі. Плануецца, што да 1 лютага рэарганізацыя наблізіцца да фінішу. З гэтага часу паліклініка будзе функцыянаваць пад назвай “Залеская амбулаторыя ўрача агульнай практыкі”.
  У мінулую нядзелю ў храм Святога Духа, што ў вёсцы Вялікае Падлессе, прыехаў не толькі благачынны цэркваў Ляхавіцкай акругі протаіерэй Георгій Жытко, але і старшыня райвыканкама Дзмітрый Бурдук, сабраліся не толькі мясцовыя вернікі, але і з Навасёлак, Крывошына, райцэнтра, каб паўдзельнічаць у калядных урачыстасцях. Адбыўся малебен, пасля якога свята перамясцілася за сцены храма.Тут, на імправізаванай сцэне, асабліва парадавалі прыхаджан дзеці нядзельных школ і навучэнцы Жыровіцкай духоўнай семінарыі.
  Савет Міністраў Рэспублікі Беларусь прыняў пастанову аб заключэнні інвестыцыйнага дагавора аб рэалізацыі праекта па асваенні радовішча Хаціслаўскае. Распрацоўку пяскоў і мелу будуць весці ААТ “Трайпл”, АДТ “Белнафтагаз”, СЗАТ “КварцМелПрам” і “Рэдкаст Холдзінгз Лімітэд”.
  Падведзены вынікі традыцыйнага конкурсу “Лепшыя тавары Рэспублікі Беларусь на рынку Расійскай Федэрацыі”. Лаўрэатам у намінацыі “Прадукцыя вытворча-тэхнічнага прызначэння” стала адкрытае акцыянернае таварыства “Пінскі завод сродкаў малой механізацыі”: расіяне ацанілі аўтагідрапад’ёмнік ПМС 212-02 на базе аўтамабіля ГАЗ-33023 “ГАЗель”. Узнагароду сярод вытворцаў прамысловых тавараў для насельніцтва атрымала за мэблю ЗАТ “Холдынгавая кампанія “Пінскдрэў”.
  Акцыя “Нашы дзеці” падарыла навагодне-калядны ранішнік дзецям-інвалідам, сіротам і дзецям, якія засталіся без бацькоўскай апекі. Ён прайшоў у Лагішынскім маладзёжным цэнтры культуры. Віншаванні і добрыя пажаданні дзецям выказаў намеснік старшыні райвыканкама Іван Багатка, а святочнае прадстаўленне паказалі ўдзельнікі тэатральнай студыі “Экспромт” Каменскага СДК. У свяце прынялі ўдзел валанцёры раённага клуба “Новае пакаленне” і атрада міласэрнасці Аснежыцкай школы. Ад раённай арганізацыі БРСМ дзеці атрымалі падарункі, сабраныя ўдзельнікамі традыцыйнай акцыі “Падзяліся цеплынёй душы сваёй”.
  З 12 студзеня ў Нацыянальным дзіцячым адукацыйна-аздараўленчым цэнтры “Зубраня” пачаўся фінальны тур конкурсу юных вакалістаў “Звонкая раніца-2”, які праводзяць “Настаўніцкая газета” і газета для падлеткаў “Переходный возраст”. Сярод 50 фіналістаў – прадстаўніцы Пружаншчыны Марыя Субота, Ірына Шчурко і Дзіяна Саўчук. Усе мерапрыемствы фіналу можна паглядзець у рэжыме рэальнага часу на сайце www.zr.ng-press.by, а таксама SMS-галасаваннем падтрымаць зямлячак.
  Цэнтр тэрытарыяльнага абслугоўвання насельніцтва прымае дабрачынную дапамогу ад жыхароў Століншчыны. Гэта можа быць адзенне, бытавая тэхніка, дзіцячыя каляскі, электраапаратура. Не прымаюцца галаўныя ўборы, бялізна, абутак, шкарпэткі і прадметы асабістай гігіены. Сабраныя рэчы перададуць людзям, якія маюць патрэбу ў сацыяльнай падтрымцы. Калі вы належыце да іх ліку ці проста жадаеце дапамагчы землякам, звяртайцеся па тэлефоне ў Століне 2-44-85.